ג'ונגהיון (זמר)

**קים ג'ונג-היון** (בקוריאנית: **김종현**; 8 באפריל 1990 – 18 בדצמבר 2017), הידוע בשם הבמה **ג'ונגהיון**, היה זמר-יוצר, מפיק מוזיקלי, שדרן רדיו וסופר דרום קוריאני שנוהל תחת סוכנות SM אנטרטיינמנט. הוא היה הסולן של להקת הבנים הדרום קוריאנית שייני במשך תשע שנים, והוציא עם הלהקה שנים עשר אלבומים בקוריאנית וביפנית. הוא גם השתתף בפרויקט המוזיקלי של הסוכנות, SM the Ballad.

ג'ונגהיון היה גם אמן סולו, החל מינואר 2015 עם צאת המיני-אלבום הראשון שלו, *Base*, שהגיע למקום הראשון במצעד האלבומים העולמי של בילבורד וגם במצעד הקוריאני Gaon. ב-17 בספטמבר באותה שנה, ג'ונגהיון הוציא אלבום אוסף בשם *Story Op.1*. אלבום האולפן הראשון שלו, *She Is*, יצא ב-24 במאי 2016, ולאחריו יצא אלבום האוסף השני שלו, *Story Op.2*, ב-24 באפריל 2017. ג'ונגהיון החל את סיבוב ההופעות הסולו הראשון שלו, The Story by Jonghyun, ב-2 באוקטובר 2015. לאחר מכן יצא לשלושה סיבובי הופעות נוספים. הוא נחשב לאחד הזמרים הטובים ביותר בדרום קוריאה, וזכה לשבחים רבים על השליטה האמנותית והמעורבות שלו ביצירה המוזיקלית.

ג'ונגהיון המשיך להיות פעיל מוזיקלית כזמר בלהקת שייני וכאמן סולו עד מותו ב-18 בדצמבר 2017, כאשר התאבד. אלבומו האחרון, *[[Poet Artist (אלבום של ג'ונגהיון)|Poet Artist]]*, יצא לאחר מותו ב-23 בינואר 2018. עוד לפני יציאתו הוכרז כי כל הרווחים מהאלבום יועברו לאמו של ג'ונגהיון וישמשו להקמת קרן צדקה. בספטמבר 2018, משפחתו של ג'ונגהיון הקימה את קרן שייני (Shiny Foundation) במטרה לסייע לאמנים צעירים הנמצאים במצוקה.

## ראשית חייו
ג'ונגהיון נולד בסיאול. יש לו אחות גדולה. משפחתו קיבלה תמיכה סוציאלית במהלך שנות לימודיו. במהלך חטיבת הביניים הוא הצטרף ללהקת בית הספר. הוא למד בתיכון למוזיקה בסיאול, אך נשר בכיתה י' כדי להתמקד בקריירה מוזיקלית..

## קריירה
### 2005–2014: התחלת הקריירה

בשנת 2005, ג'ונגהיון התגלה על ידי חברת SM אנטרטיינמנט כשהיה בן 15, לאחר שהופיע בפסטיבל עם הלהקה שלו בבית הספר. כמתלמד (trainee), הוא הופיע בשיר "Wrongly Given Love" של ג'אנג ליין. ג'ונגהיון הופיע לראשונה כחלק מלהקת הבנים שייני, ב-25 במאי 2008, בתוכנית "Inkigayo" של SBS. בשנת 2009, ג'ונגהיון התחיל לתרום ללהקה ככותב שירים, וכתב את המילים לסינגל הקוריאני הרביעי שלהם, "Juliette", שנכלל במיני-אלבום השני של הלהקה, *Romeo*. ג'ונגהיון אמר שהוא קיבל השראה מהסרט "רומיאו ויוליה" משנת 1968, והוא רצה לכתוב סיפור אהבה ש"יעניין את כולם אבל גם סיפור שכולם יוכלו להזדהות איתו".

באוקטובר 2010, ג'ונגהיון היה אחד מעשרים איידולים מלהקות דרום קוריאניות שונות שהקליטו את השיר "Let's Go", שנועד לקדם את פסגת ה-G20 שהתקיימה בסיאול באותה שנה. הוא שר יחד עם חבריו לסוכנות סונגמין מסופר ג'וניור, סאוהיון מגירלז' ג'נריישן ולונה מ-f(x). בנובמבר 2010, ג'ונגהיון, יחד עם ג'יי מ־TRAX, קיוהיון מסופר ג'וניור וג'ינו (כיום חבר בפנטגון ונודע בשם ג'ינהו) השתתפו ב־SM the Ballad, קבוצת שהוקמה על ידי SM אנטרטיינמנט אשר התמקדה בשירי בלאדה ו-R&B. הקבוצה הוציאה את המיני-אלבום הראשון שלה, *Miss You*, ב-29 בנובמבר 2010.

ביוני 2011, ג'ונגהיון הופיע בתוכנית הטלוויזיה "Immortal Songs: Sing the Legend" של KBS, תוכנית תחרותית בה זמרים מבצעים גרסאות חדשות לשירים ישנים של "זמרים אגדיים". ג'ונגהיון ניצח בסיבוב הראשון וניצח את חברו לסוכנות, יסונג מסופר ג'וניור, אך עזב את התוכנית לאחר הפרק הראשון עקב לוח זמנים עמוס.

באוקטובר 2013, ג'ונגהיון הופיע לראשונה כמלחין עם השיר "A Gloomy Clock", אשר נכלל באלבום האולפן השלישי של הזמרת IU. חודשיים לאחר מכן, הזמרת סון דאם-בי הוציאה את השיר "Red Candle", אשר גם הוא הולחן ונכתב על ידי ג'ונגהיון.

בפברואר 2014, ג'ונגהיון הופיע לראשונה כמנחה רדיו בתוכנית "Blue Night" של רשת MBC.

לאחר הפסקה של ארבע שנים, SM the Ballad חזרו ב-13 בפברואר 2014, עם הרכב חדש ומיני-אלבום השני שלהם, *Breath*. ג'ונגהיון ביצע את שיר הנושא "Breath" כשיתוף פעולה עם Taeyeon מלהקת גירלז ג'נריישן.

ביולי 2014, החל ג'ונגהיון בפינה מיוחדת בתוכנית הרדיו שלו, במסגרתה הלחין שירים בהשראת סיפורים ששלחו לו מאזינים.

באוגוסט, חברו ללהקה, טאמין, הוציא את המיני אלבום הראשון שלו, *Ace*, כשג'ונגהיון כתב עבורו את השיר "Pretty Boy".

### 2015–2016: ''Base'', ''Story Op.1'' ו-''She Is''
ימין|ממוזער|ג'ונגהיון בהופעה של אלבום הבכורה שלו, ''Base'', בינואר 2015.
ב-12 בינואר 2015, ג'ונגהיון ערך את הופעת הבכורה שלו כאמן סולו עם המיני-אלבום הראשון שלו, *Base*. המיני-אלבום קודם עם שני סינגלים, "Deja-Boo" ו-"Crazy (Guilty Pleasure)". ג'ונגהיון כתב את המילים לכל השירים במיני-אלבום, שכלל שיתופי פעולה עם Zion.T, Younha, Wheesung ו־Iron. האלבום הגיע למקום הראשון במצעד האלבומים העולמי של בילבורד וגם במצעד האלבומים של Gaon. ב-9 בינואר, רשת הטלוויזיה Mnet אישרה שג'ונגהיון יופיע בתוכנית הבידור "4 Things Show". במרץ 2015, ג'ונגהיון הלחין וכתב את השיר "Playboy", שנכלל באלבום הקוריאני השני של להקת אקסו, *Exodus*. חודש לאחר מכן, הזמרת לים קים הוציאה את השיר "No More" במיני-אלבום השלישי שלה, *Simple Mind*, שגם הוא הולחן ונכתב על ידי ג'ונגהיון.
שמאל|ממוזער|ג'ונגהיון בטקס פרסי התרבות והאמנויות הפופולריות של קוריאה 2016
ג'ונגהיון הוציא אלבום אוסף חדש של שירים שהלחין בעצמו. אלבום האוסף *Story Op.1,* יצא ב-17 בספטמבר 2015. בחודש שלאחר מכן, הוא קיים את קונצרט הסולו הראשון שלו, The Story by Jonghyun, כחלק מסדרת הקונצרטים The Agit של SM אנטרטיינמנט.

ג'ונגהיון הלחין וכתב את השיר "Already" עבור אלבום האולפן הראשון של טאמין, *Press It*, שיצא בפברואר 2016. הוא גם הלחין וכתב שיר בשם "Breathe" עבור אלבומה של לי היי, *Seoulite*, שיצא במרץ 2016. ב-24 במאי 2016, SM אנטרטיינמנט הוציאה לאור את אלבום האולפן הראשון של ג'ונגהיון, *She Is*, הכולל תשעה שירים, שרובם נכתבו והולחנו על ידי ג'ונגהיון. האלבום מכיל מגוון סגנונות מוזיקליים שונים, כולל אלקטרו-פאנק, EDM ו-R&B.

### 2017: ''Story Op.2'' ו''-Poet | Artist''
ב-9 במרץ 2017, רשת MBC אישרה שג'ונגהיון יעזוב את תפקידו כמנחה רדיו ב-"MBC Blue Night". ההחלטה התקבלה לאחר דיון ממושך בין ג'ונגהיון לצוות התוכנית, שציינו: "זה מאכזב, אבל מכיוון שסיבוב ההופעות של שייני ביפן ובצפון אמריקה עומד להתחיל, הוא החליט לעזוב."

ג'ונגהיון הוציא לאור את אלבום האוסף השני שלו, בשם *Story Op.2*, ב-24 באפריל 2017. בין מאי ליולי 2017 ג'ונגהיון קיים סדרה של 20 הופעות, בשם The Agit (המכתב), שהתקיימו ב-SM Town Coex Artium בסיאול. במקור, תוכננו רק 12 הופעות, אך ג'ונגהיון החליט לקיים שמונה הופעות נוספות בעקבות בקשות רבות מהמעריצים. ההופעות כללו שירים מהאלבום *Story Op.2* ומשכו כ-14,000 מעריצים.

בין 9 ל-10 בדצמבר 2017, ג'ונגהיון קיים קונצרט בשם "Inspired". באותה תקופה הוא עבד גם על אלבום חדש, שתוכנן לצאת בינואר 2018, ואף סיים לצלם את הקליפ לשיר הנושא. האלבום, *Poet | Artist*, יצא בסופו של דבר לאחר מותו ב-23 בינואר 2018, כאשר כל הרווחים ממכירות האלבום נתרמו לאמו של ג'ונגהיון, בנוסף להקמת קרן הסיוע. האלבום *Poet | Artist* נכנס למקום ה-177 במצעד הבילבורד 200.

בשנת 2025, שייני הוציאו סינגל אלבום חדש בשם זהה, *Poet | Artist*. שיר הנושא נכתב על ידי ג'ונגהיון לפני מותו וכולל את קולו.

## חיים אישיים
מאוקטובר 2010 עד יוני 2011, ג'ונגהיון היה במערכת יחסים עם השחקנית שין סה-קיונג.

באפריל 2013, ג'ונגהיון היה מעורב בתאונת דרכים ונפצע באפו. סוכנות SM אנטרטיינמנט דיווחה שהוא עבר ניתוח בעקבות הפציעה. בשל כך, הוא נעדר מרוב קידומי האלבום השלישי של שייני, אך חזר להשתתף בשבוע האחרון של הפעילות.

בדצמבר 2013, כאות תמיכה במחאה שנועדה להעלות את המודעות לאי השוויון החברתי בדרום קוריאה, ג'ונגהיון שינה את תמונת הפרופיל שלו בטוויטר לתמונה של הודעה שנכתבה על ידי סטודנטית טרנסג'נדרית שהשתתפה במחאה. ההודעה ביקרה את הנוקשות התרבותית במדינה, הדגש על נורמות חברתיות ואת האפליה כלפי קהילת הלהט"ב. ג'ונגהיון אף יצר קשר עם הסטודנטית והודה לה על כך שדיברה והביעה את עמדתה ש"שונה לא אומר לא בסדר". המחווה הזו עוררה תגובות ציבוריות, הן חיוביות והן שליליות. הוא אף קיבל תגובות משמיצות מחברי פורום Ilbe Storehouse, שלטענתם היו חברים במועדון המעריצים של שייני.

## מותו
שמאל|ממוזער|מעריצים מתאבלים באולם ההלוויות במרכז הרפואי אסאן, 20 בדצמבר 2017
בדצמבר 2017, ג'ונגהיון שכר דירה בשכונת צ'ונגדאם-דונג, ברובע גנגנם בדרום מזרח סיאול, למשך יומיים. הוא נכנס לדירה ב-18 בדצמבר 2017 בשעה 12:00 בצהריים (לפי שעון קוריאה). מאוחר יותר באותו יום, בשעה 16:42, אחותו הגדולה של ג'ונגהיון, קים סודאם, יצרה קשר עם שירותי החירום, ודיווחה שהיא מאמינה שהוא מתכוון לשים קץ לחייו, משום ששלח לה מספר הודעות עם מילים כמו "פרידה אחרונה" ו"תגידי שעשיתי טוב".

ג'ונגהיון נמצא מחוסר הכרה על ידי המשטרה וכוחות ההצלה בסביבות השעה 18:10 בדירה ששכר. הוא פונה מיד לבית החולים האוניברסיטאי קונקוק כשהוא במצב של דום לב. הוא קיבל טיפול חירום, אך לא שב להכרה ומותו נקבע בבית החולים בסביבות השעה 18:32, כשהוא בן 27. החוקרים סבורים שהוא מת משאיפת אדים רעילים או עשן, שכן עם הגעתם לדירה מצאו גחלים של פחם שרופים על מחבת. המשטרה הצהירה כי לבקשת משפחתו של ג'ונגהיון, לא תבוצע נתיחה שלאחר המוות, והם הכריזו על סיבת מותו כהתאבדות.

הלווייתו של ג'ונגהיון נערכה באולם הלוויות של המרכז הרפואי אסאן שבשכונת פונגנאם-דונג, סיאול, החל משעות אחר הצהריים של 19 בדצמבר. סלבריטאים, כמו BTS, IU, בואה, גירלז ג'נריישן ו-אקסו, וכן מעריצים רבים השתתפו בהלוויה הפומבית שנמשכה שלושה ימים. גם מעריצים בינלאומיים חלקו לו כבוד והביעו אבל ברחבי העולם ב־21 בדצמבר, לאחר הטקס הפומבי, הועבר ג'ונגהיון מהמרכז הרפואי להלוויה פרטית שנערכה בנוכחות משפחתו וחבריו הקרובים בלבד, ולאחר מכן נקבר במקום שלא פורסם.

### השלכות
לאחר מותו של ג'ונגהיון, ההאשטגים "#StayStrongShawols" ו-"#YouDidWellJonghyun" הפכו לנושאים פופולריים בטוויטר. ב-30 בדצמבר 2017, ג'ונגהיון הופיע לראשונה במצעד ה־Social 50 של *[[בילבורד]]* במקום השני, עם 425,000 צפיות בוויקיפדיה, עלייה של 17,974 אחוזים. מותו של ג'ונגהיון הציף דיונים רבים על האופי הקשה והתחרותי של עסקי הבידור בדרום קוריאה, כמו גם על בריאות הנפש.

הסינגל של ג'ונגהיון, "Lonely", עלה לראש מצעדי המוזיקה הדיגיטליים של דרום קוריאה. השיר נכנס מחדש למקום הראשון במצעד הדיגיטלי של Gaon, ואלבום האוסף *Story Op.2* דורג במקום השביעי במצעד האלבומים של Gaon. אלבומו הראשון *She Is* דורג במקום הרביעי. הסינגל ואלבום האוסף דורגו גם במקום השישי במצעד השירים הדיגיטליים העולמי של "בילבורד" ובמקום החמישי במצעד האלבומים העולמי. בנוסף, ספרו של ג'ונגהיון, *Skeleton Flower,* יצא מחדש והפך לרב מכר לאחר מותו.

### מחוות
אמנים ואנשי תעשייה רבים מרחבי העולם ספדו למותו של ג'ונגהיון. חבריו לסוכנות, אקסו, Taeyeon, ו-TVXQ ספדו לו בהופעותיהם. אמני SM אנטרטיינמנט, ביניהם, אקסו, רד ולווט, סופר ג'וניור, NCT 127 וגוט7 מ-JYP אנטרטיינמנט, השתתפו בתוכניות המוזיקה המסכמות את השנה כשהם עונדים סרטים שחורים עם רקמה בצבע תכלת שכתוב עליה "RIP JH".

רדיו MBC תכנן לקיים שידור זיכרון מיוחד לתוכנית הרדיו הוותיקה של ג'ונגהיון, "Blue Night", ב-21 בדצמבר, אך החליט לבטל אותו עקב "ההשפעות החברתיות האפשריות של שידור קולו של [ג'ונגהיון] שוב". בנוסף, SM אנטרטיינמנט הנציחה את מותו של ג'ונגהיון עם הוצאת הסינגל "Dear My Family" כסינגל צדקה, בהשתתפות ג'ונגהיון ואמנים נוספים מהסוכנות. כמו כן, SM אנטרטיינמנט הקימה אנדרטה לג'ונגהיון ב-Coex Artium בין 27 בינואר ל-30 באפריל 2018.

## דיסקוגרפיה
* *She Is* (2016)
* *Poet Artist* (2018)

## פילמוגרפיה
### סרטים

### רדיו

## ביבליוגרפיה

## קישורים חיצוניים

* 

## הערות שוליים

קטגוריה:ילידי 1990
קטגוריה:נפטרים ב-2017